Sitten Jeesuksen luo tuotiin sokea ja mykkä mies, jota vaivasi paha henki.
Jeesus paransi hänet, niin että mies puhui ja näki.
Kaikki olivat ihmeissään ja kyselivät: "Entäpä jos tämä on Daavidin Poika?"
Mutta kun fariseukset kuulivat sen, he sanoivat: -
"Itsensä Belsebulin, pääpaholaisen, avulla hän pahoja henkiä karkottaa."
Jeesus tiesi heidän ajatuksensa ja sanoi heille: -
"Jokainen valtakunta, joka jakautuu ja taistelee itseään vastaan, tuhoutuu,
eikä myöskään kaupunki tai perhe kestä, jos sitä repivät riidat.
Jos Saatana ajaa ulos Saatanan, silloin se on noussut itseään vastaan.
Kuinka sen valtakunta silloin voi pysyä koossa?
Jos minä karkotan pahoja henkiä Belsebulin avulla, -
kenen avulla sitten teikäläiset niitä karkottavat?
Heistä te saatte itsellenne tuomarit.
Mutta jos minä karkotan pahoja henkiä Jumalan Hengen voimalla, -
silloinhan Jumalan valtakunta on jo tullut teidän luoksenne.
"Kuinka kukaan voi tunkeutua väkevän miehen taloon -
ja ryöstää hänen tavaroitaan, ellei ensin sido häntä?
Vasta sitten hän voi ryöstää talon ja tavarat.
Joka ei ole minun puolellani, on minua vastaan, -
ja joka ei yhdessä minun kanssani kokoa, se hajottaa.
"Sen tähden sanon teille:
jokainen synti ja herjaus tullaan antamaan ihmisille anteeksi, -
mutta Hengen herjaamista ei anteeksi anneta.
Joka sanoo jotakin Ihmisen Poikaa vastaan, hänelle annetaan anteeksi, -
mutta joka puhuu Pyhää Henkeä vastaan, hänelle ei anteeksi anneta, -
ei tässä eikä tulevassa maailmanajassa.
"Jos puu on hyvä, sen hedelmäkin on hyvä, -
mutta jos puu on huono, sen hedelmäkin on huono.
Hedelmästään puu tunnetaan.
Te käärmeen sikiöt, -
kuinka teidän puheenne voisi olla hyvää, kun itse olette pahoja!
Mitä sydän on täynnä, sitä suu puhuu.
Hyvä ihminen tuo hyvyytensä varastosta esiin hyvää, -
paha ihminen pahuutensa varastosta pahaa.
Minä sanon teille: jokaisesta turhasta sanasta, jonka ihmiset lausuvat, -
heidän on tuomiopäivänä tehtävä tili.
Sanojesi perusteella sinut julistetaan syyttömäksi, -
ja sanojesi perusteella sinut tuomitaan syylliseksi."
Silloin muutamat lainopettajat ja fariseukset sanoivat Jeesukselle:
"Opettaja, anna tässä meidän nähtemme merkki!"
Mutta Jeesus vastasi heille: -
"Tämä paha ja uskoton sukupolvi vaatii merkkiä, -
mutta ainoa merkki, joka sille annetaan, on Joonan merkki.
Niin kuin profeetta Joona oli meripedon vatsassa -
kolme päivää ja kolme yötä, niin on Ihmisen Poika oleva -
maan povessa kolme päivää ja kolme yötä.
Niniven asukkaat nousevat tuomiolle yhdessä tämän sukupolven kanssa -
ja langettavat sille tuomion.
He kääntyivät, kun Joona saarnasi heille, -
ja tässä teillä on enemmän kuin Joona!
Etelän kuningatar herää tuomiolle yhdessä tämän sukupolven kanssa -
ja langettaa sille tuomion.
Hän tuli maan ääristä saakka kuulemaan Salomon viisautta, -
ja tässä teillä on enemmän kuin Salomo!
"Kun saastainen henki lähtee ulos ihmisestä, -
se harhailee autioilla seuduilla ja etsii lepopaikkaa, mutta ei löydä.
Silloin se päättää: ’Minä palaan kotiini, josta lähdin.’
Kun se sitten tulee ja löytää huoneensa tyhjillään, -
lakaistuna ja hyvässä järjestyksessä, -
silloin se hakee seitsemän vielä pahempaa henkeä, -
ja ne tulevat sisään ja asettuvat sinne asumaan.
Näin sen ihmisen tila on lopussa pahempi kuin alussa.
Samoin käy tämän pahan sukupolven."
Jeesuksen vielä puhuessa väkijoukolle -
hänen äitinsä ja veljensä olivat tulleet paikalle.
He seisoivat ulkona ja tahtoivat puhua hänen kanssaan.
Joku tuli sanomaan Jeesukselle: "Äitisi ja veljesi ovat tuolla ulkona -
ja haluavat puhua kanssasi." Mutta Jeesus vastasi sanantuojalle: -
"Kuka on äitini? Ketkä ovat veljiäni?"
Hän osoitti kädellään opetuslapsiaan ja sanoi: -
"Katso, tässä ovat minun äitini ja veljeni.
Jokainen, joka tekee minun taivaallisen Isäni tahdon, -
on minun veljeni ja sisareni ja äitini."